khistorydata/jeongjo-sjw-relations huggingface dataset:
정조 13년 · 목
政院啓言右議政金鍾秀有稟達事來詣請對矣敎以酬應之餘今欲少休豈有緊關事卽爲發行事傅諭又啓言右議政金鍾秀求對而承欲少休之敎更爲求對非不知萬萬惶恐而(刀削)又爲請對云矣敎以俄筵已見之卽爲發行事更爲傅諭又啓言右議政金鍾秀雖伏承卽爲發行之敎而目下所欲及時陳請者關係甚重時日爲急唯願暫借方寸之地得以披露肝血而已冒萬死又爲請對矣敎以酬應難卽爲退去又啓言判府事徐命善李福源金熤領議政李在協有稟達事來詣請對矣敎以酬應難卽爲退去又啓言判府事徐命善李福源金熤領議政李在協右議政金鍾秀冒死更爲求對矣敎以何難引接而連日勞悴之餘甚憊矣欲調攝後日入侍宜矣又啓言判府事徐命善等雖伏承後日入侍之敎而臣等所請有不容一日緩者冒萬死更爲請對矣敎以有何時急之事而侵夜如是尤豈不大關事面乎卿等若退去則今夜穩攝明日當觀勢召見如是而又不退去揆以道理豈有是也此意卽爲傅諭(刀削)(刀削)(刀削)
정조 13년 · 강
校理徐配修副校理柳文養修撰李貞運等上疏賜批
정조 13년 · 목
疏略曰日昨驥顯之疏是何等變怪爲今日臣子者政是沫血致討之時也昨日臣等與諸僚齊會館中以三司合辭請討驥顯事通知諸臺則爲臺臣者宜卽蒼黃詣臺而大司憲李得臣掌令兪漢人謂以入來門鑰已下之後始到闕外時急懲討視若尋常若是稽緩已極駭歎而以今日言之所當待開門肅謝以效齊憤之帎而日已向晡緩緩入來了無驚遑底意顯有玩愒之跡當此大論方張之日如此之類不可置之臺閣之列臣等謂李得臣兪漢人竝施遠竄之典斷不可已也批以李得臣等事先疏後肅有何執言之端而遠竄之請當乎否乎仍敎曰更鼓已深之時有此遭斥處義之外進退似難當該兩司幷許遞
정조 13년 · 강
特遞伏閤三司諸臣
정조 13년 · 목
持平延東憲校理徐配修副校理柳文養正言李敬心修撰李貞運伏閤啓言噫嘻驥顯疏語此實千古所無之變也(刀削)此而不討其將國不國而人不人矣駭憤所激不拘常格連陳啓懷者實出秉彝之天而不惟不賜兪音乃反有所懷付丙之命此何擧也此何事也臣等相率詣閤冒死更陳伏乞亟正驥顯誣辱慈殿之罪(刀削)敎以爾等爲此籍重之說以禦牢拒之辭令者分義之所敢出乎誠如爾等之言苟有關於誣逼莫重不敢言之地則一申驥顯何所顧惜乎當初禁堂竄配旣因特敎則予之處分亦果輕先乎伊後大臣以上逼二字移怒二字提說於筵中之後雖不得不爲所重還寢而原疏中旣無上及之語則今此靳持亦異於當初禁堂處分之擧措爾等何敢如是覼縷乎豈欲賜批而藉重之說不可無一言分柝爲先知悉東憲等又伏閤啓言臣等俄陳聯啓恭竢兪音卽伏見批旨下者不惟不賜許可乃反以原疏中無上及之語爲敎夫奉行慈敎者卽禁堂而驥顯之所請勘者乃非別人請勘禁堂者此非誣逼慈殿而何伏乞淵然深思夬正驥顯誣逼之罪以伸王章(刀削)敎曰見俄下批答又如是煩陳誠如三司之說誣逼慈殿之罪人謂以靳施當律乎(刀削)伏閤三司爲先遞差留門出送○承旨李益運尹行任啓言今此伏閤三司遞差之命又何爲而降也三司諸臣請討驥顯之啓卽大夫國人之論則殿下雖以此日罪百人其何以箝擧國之口而亦豈不有欠於仰體慈心之道乎今日三司抗言聲討可奬不可罪也伏乞亟寢成命焉命還給
정조 13년 · 강
命禁府都事鄭昌耆金魯敬他司相換
정조 13년 · 목
義禁府啓言明日訓鍊院慕華館南小營別試射殿試時禁亂都事無以分排出使都事鄭昌耆請令該曹口傅相換都事金魯敬不仕之代亦令口傅差出允之敎以金魯敬以渠地處何敢不仕他司亦爲相換
정조 13년 · 강
命遣吏郞摘奸諸執事淸齋與否
정조 13년 · 강
飭茂山府逃躱罪人李興得限三朔捉納
정조 13년 · 목
咸鏡監司李秉模以茂山府定配罪人李興得逃躱狀請前府使柳心源罪狀令攸司稟處敎曰前府使移拜屬耳拿處待麥秋捧傳旨限三朔捉納而愆限則時府使如律勘處事回諭
정조 13년 · 강
命傳香承旨詣宗廟奉審摘奸
정조 13년 · 강
召見園所都監堂上金履素鄭民始李文源于誠正閣
정조 13년 · 목
予曰郞廳監造官果皆登筵乎履素曰監造官金相儼之下吏有不善擧行之事故略略治罪矣以此猜礙至於見職之不爲肅謝極爲未安請推考予曰官師相規朝體卽然況堂郞體例尤爲自別則幺麼蔭官安敢如是引嫌乎固當重勘而第其效勞不些姑不處分卽爲肅謝之意嚴飭分付(刀削)○民始啓言儀軌廳郞廳金鎜時帶陵官彼此相妨請令該曹以京司口傅相換從之○文源啓言新園所不可不設置造泡寺依他陵園例帖加與勸善預爲出給然後可以營作敢此仰達矣從之○敎曰待都監堂上復命論賞已有筵敎今番園役時表石陰記草圖書書寫駕石滿石方位書寫及年前景慕宮手筆碑文模寫俱有效勞前郡守曺允亨加資○敎曰鶯峯石物之用於園役殆非人力所及今番以後以私用浮出若或如前狼藉則不但有違先朝爲主家禁護之受敎嚴飭地方官別定看護之人除非國用毋得浮出道伯亦於春秋奉審之行別遣褊禆摘奸後有無頉狀聞浮石處主家墳塋異於他家而聞石役後所見雜亂云亦令地方官土石則掃除以預備石物浮置許令取用於新邑公廨因此而又聞之主家人自始役日無日不等待無異監董云新邑鄕校用處李運恒猶有酬其勞之擧況誠勤於董役如許其家人收用亦好令該曹問名初仕見窠後日政卽爲調用事分付○敎曰久勞矣判義禁許遞其餘禁堂竝許遞前望單入之待下批牌招察任
정조 13년 · 강
以李昌運爲知義禁徐有大爲同義禁前望也
정조 13년 · 강
命觀武才別試射先試中員役等頒賞日待令
정조 13년 · 목
敎曰觀武才及別試射先試中雜色員役下隸等不必親臨頒賞日待令今下賞單十一度分下各該司待頒賞日使各該司分給後草記事分付
정조 13년 · 강
冬至副使趙宗鉉以出疆乞遞本職賜例批
정조 13년 · 목
(刀削)(刀削)(刀削)(刀削)(刀削)
정조 13년 · 강
召見判府事徐命善李福源金熤領議政李在協判府事蔡濟恭右議政金鍾秀于誠正閣
정조 13년 · 목
政院啓言判府事鄭存謙徐命善領敦寧洪樂性判府事李福源金熤領議政李在協判府事蔡濟恭右議政金鍾秀以爲伏承口傅下敎震懍罔措冒萬死請對矣敎曰二品以上雖以出送回奏啓擧之停與不停更爲分明回奏則何難引接乎又啓言判府事鄭存謙等旣伏承召接之下敎謹當仰陳於前席云矣敎曰卿等俄以賓啓姑止請借方寸之地附奏於承宣故有召接之命矣卿等之言雖如此聞承宣言卿宰尙在闕中云揆以紀綱萬萬駭然卽爲退送然後卿等入侍宜矣○(刀削)(刀削)(刀削)(刀削)政院啓言卽者中樞府議政府錄事來言判府事徐命善李福源金熤領議政李在協判府事蔡濟恭右議政金鍾秀以爲前席所被嚴敎有非臣子所敢承聞者震懍之極覓死不得走伏金吾門外恭竢鈇銊之誅云右相仍納命召守禦使密符亦使其軍官來納何以爲之乎敎曰賓廳口傅下敎之後旣云賓啓之中止筵席引接出於踐言兼欲出場卿等擧措尙可曰有臣分乎謂以不敢承聞然又說去說來殆若甘聽而樂聞者然畢竟退出之際擧措未免顚倒一事二事爲卿等慨惋胥命啓辭酬應添一憊症予何負於卿等若是之困予乎今則日前傳敎已還頒其所收還亦惟在於卿等勿待命須卽深量爲之事遣史官傳諭領右相仍傳命召密符亦爲更傳又啓言卽者中樞府敦寧府錄事來言判府事鄭存謙領敦寧洪樂性以爲伏聞筵敎有非臣子所敢承聞者震懍之極覓死不得走伏金吾門外恭竢鈇銊之誅云矣敎曰卿等旣不登筵何與於是安心勿待命卽爲還第加意將攝事遣史官傅諭又啓言卽者中樞府議政府錄事來言判府事徐命善李福源金熤領議政李在協判府事蔡濟恭右議政金鍾秀以爲批旨之下罪犯尤益彰著論以邦憲合被重律雖承勿待命之敎不敢晏然退歸仍爲胥命云領議政右議政命召及守禦使密符來請還納何以爲之乎敎曰苦矣何如是乎卿等止息快卽退去然後更頒之敎當收還勿待命事遣史官傳諭仍傅命召及密符
정조 13년 · 강
施校理李遇濟副校理宋祥㾾修撰徐榮輔副修撰韓光植朴奎淳等譴削之典
정조 13년 · 목
遇濟等伏閤啓言臣等伏見昨夜三司處分傅敎下者不勝抑塞之至更此冒萬死聯籲噫嘻痛矣驥顯之罪可勝誅哉惟我慈敎亶出於扶宗社衛聖躬之苦心至意則爲禁堂者奉承而亟行乃是義理之所當然臣分之不可已而渠敢歸之專輒謂以駭惋至有重勘之請此非但仇視禁堂郞所以誣逼慈聖則三司之聲罪實是打破眞贜無復可疑其所以嚴覈情節夬正典刑豈容一刻蹔緩乎伏願亟降兪音特令王府設鞫嚴問亟施當律(刀削)敎曰苟有毫分上逼於莫重不敢言之地則幺麼一申驥顯何所靳惜乎爾等急於藉重不顧面前道理此等玉堂何責啓沃乎然則自上不討誣逼慈殿之罪爾等則識解有過前人有此請乎昨於三司伏閤之批以此明敎則今何敢冒陳到今忌器之嫌有不可暇姑從末勘爾等先施譴罷之典卽爲退去(刀削)(刀削)(刀削)(刀削)(刀削)
정조 13년 · 강
命申驥顯本職遞差卽爲竄逐
정조 13년 · 목
敎曰大臣引接專爲此也無論如此如彼之說此時起鬧厥罪惟均其言之如何姑捨是以致今日擧措之劻勷由於此人因視事勿煩藥院權減傳敎之更頒朝廷今雖少沮有一番似此之說添一番難堪之端與禁堂處分相反之嫌小辛勤寧息必欲全保之義大渠之不體若心所在徑進衝口之說豈不萬萬切痛乎杜弊鎭囂之方無出於懸法二字正言申驥顯本職遞差卽爲竄逐城門留門今夜內先發送後草記政院禁府萬一效嚬大臣或有違越之擧則對大臣猶下非常之敎況此輩乎此傅旨若不卽頒布當有別般處分以此知悉
정조 13년 · 강
承旨申耆朴鎤李益運尹行任等聯疏命付丙
정조 13년 · 목
疏略曰臣等俄伏見批旨有驥顯竄逐之命而臣等之屢承嚴命不敢奉承(刀削)冒死爭難被罪屛黜俄頃之間乍退旋入憂憤弸中寧欲無生實無間於頒布前後玆敢干冒崇嚴伏乞更加三思亟寢驥顯竄逐之命仍令王府設鞫嚴問鉤得脈絡深軫絕萌之道俾絕伏莾之禍焉○耆等又詣閤請繳還驥顯竄逐傅旨敎曰聞此下敎如是煩稟諸承旨所爲萬萬痛惡與申驥顯同爲竄逐卽爲押送又敎曰竄配承旨焉敢入稟與申驥顯同爲竄逐亦涉太輕竝大靜縣定配○因承旨申耆洪仁浩李益運尹行任大靜縣定配傅旨敎曰傅敎旣頒布何必定配竝置之
정조 13년 · 강
同義禁徐有大上疏還給
정조 13년 · 목
疏略曰卽伏見傅敎下者有驥顯竄逐之命矣毋論罪之輕重名在臺啓則例不得擧行而嘻彼驥顯負犯何如關係何如也(刀削)實是神人之所共憤覆載之所難容設鞫嚴覈打破窩窟然後可以上承慈旨下循輿情而今乃遽命酌處有若尋常編配者然臣雖武夫亦具秉彝身爲執法之官其何可迫於嚴命忙急擧行甘自歸於不忠之科乎有死而已決不敢奉承者不但止於公格所拘玆以冒罪呼籲於崇聽之下伏乞還收成命仍治臣違越之罪
정조 13년 · 강
行冬享大祭于太廟
정조 13년 · 강
御春塘臺行別試射試官貝允鈺尹塾徐有大李祖承鄭觀釆金履翼白東遠
정조 13년 · 목
貝平戎服乘輿出協陽門由靑陽門詣春塘臺降輿陞座○因主掌官單子敎曰昨旣分所試取帳殿試員旣不太多命官皆稱病不進大臣中今無推移之人以輔國一品中擬入待點下卽爲牌招丹楓亭分所姑置之事分付戶曹○試官入庭行禮訖宣傳官李仁達李甲會柳春源等呼名之下不卽待令命拿入以畢射後嚴處之意嚴飭仍命付之末端應射○應射人就位畢試後宗宰閣臣及承史亦皆試射○承旨李益運啓言今番各處分試所有引儀然後試官以下可以臚唱肅拜而訓鍊院試所外無一處待令云當該掌務官所當重勘而本院請推之外無他可施之罰何以爲之乎敎以不爲待令引儀竝拿處掌務官汰去○承旨申耆啓言親臨試射事體至重而應射禁軍敢用助繩至於現發之境常時不能檢飭之失不可無警請兵曹判書尹塾推考當該番將及別將所當重勘而本院請推之外無他可施之罰何以爲之乎從之敎以別將及番將汰去○兵曹判書尹塾啓言今番賞木宜自臣曹擧行者多而本曹一二軍色無遺在只有流來杇傷不堪用者四十同而此則決非施賞之物自均廳例有分等給代於本曹者來等所送之木及此時請先爲取來以爲施賞從之○敎曰別試射頒賞待觀武才畢試同爲頒給日子待下敎擧行乘輿出靑陽門由協陽門還內○命宣傳官李仁達等拿處尋因囚單敎以分揀放送
정조 13년 · 강
承旨洪仁浩上疏命還給
정조 13년 · 목
疏略曰爲人臣子而不忠不孝者豈有如臣今日之負犯也哉噫彼賦驥之凶疏(刀削)其所醞釀指劃必有高窟根柢嚴覈得情明正典刑卽是晷刻之不容少緩而大小廷臣鎭日叫閽碎首沫血不得請則不能止者實出天經民彝之所同然而豈意昨夜處分遽下於千萬意外(刀削)鞫覈之請終靳允兪竄逐之擧只欲彌縫古今天下寧有是耶備忘纔降促令頒布伊時在院諸僚驚遑抑塞如不欲生臣亦人耳旣具彝性冒死繳還辭窮意竭嶺海鈇銊固所甘心而畢竟諸僚逬出臣獨留院始也嚴旨洊降旣當人子不忍當之境繼而雷威屢震遽承人臣不敢承之敎跼天蹐地靡所用極臣於是方寸如灼精魄俱遁蒼黃震剝他不暇顧直以不敢不頒之意口傅入稟燈乃徑出留門蹙伏訟愆俯仰慚恧此何人斯噫臣之出入近密垂五六年孱劣疏妄無往非罪而偏荷陶甄之恩曾蔑絲毫之補惟以生死向前不敢爲顧惜身名之計故前後入院只知承令之恭屢犯溺職之辜伏想聖鑑已有所俯燭而今此自作之孼實係罔赦之罪爲子不孝爲臣不忠將何顏面自立於天地之間乎在臣自處之義宜卽歸身司敗仰請僨誤之罪而職名尙縻進退維谷徊徨禁扄達宵癙泣臣情到此窮且慽矣玆敢冒入文字疾聲哀籲伏乞聖明亟治臣罪以謝公議焉
정조 13년 · 강
以金載瓉爲都承旨前望也
정조 13년 · 강
判府事徐命善李福源金熤領議政李在協判府事蔡濟恭右議政金鍾秀等聯箚
정조 13년 · 목
箚略曰臣等昨登前席荐被嚴敎有非臣子所敢承聞者蒼黃逬出騈首金吾連下勿胥命之敎雖不得不各歸私次而惶懍震剝達宵繞壁噫臣等之罪臣等自知爲臣不忠誠意淺薄大論之作輟無常輿情之憤菀如沸此臣等之罪也蒙借方寸之地幸獲感回之便而竟蔑格天之效反承非常之敎此臣等之罪也愚迷妄率犯分失禮咫尺天威命退而不知退此亦臣等之罪也敢以短箚粗效自劾之義伏乞亟命攸司議臣等當被之律
정조 13년 · 강
工曹判書李文源上疏賜批
정조 13년 · 목
疏略曰臣於年來名位太驟夙夜懍惕今又以格外之濫賞遽加罔功之賤品伏乞亟收臣新授爵秩焉仍伏念臣本生父母墳山在於加平地經營改葬而非臣躬往則實無以襄其事且期已迫玆敢煩瀆特許恩睱以伸至情批以是役是資在卿與有幸焉附陳事情理當然卿其除朝辭往來
정조 13년 · 강
召見慶尙監司李祖源忠淸兵使金麟瑞于誠正閣命藥院啓辭還給
정조 13년 · 목
藥院前提調徐有隣金載瓚啓請診候敎曰政院雖不頒布成命姑不還收還收與否惟在向後朝廷擧措之快帖今日問候之以減下提擧如例爲之大是疏忽此啓辭還給○承旨金載瓚申耆朴鎤洪仁浩李益運尹行任等啓言再昨日大臣胥命啓辭批旨有卿等退去然後更頒之傳敎當收還之命大臣還第之後臣等以爲伊日傳敎自在反汗之中矣今日藥院請診之啓遽有還給之敎有欠王言必信之義轉切群下如灼之忱玉候尙未復常珍劑政急議定而藥院之臣請診路阻國禮之虧損已無可言朝野之憂遑當復如何臣等相顧焦遑敢此聯陳伏乞亟賜召接以爲診候議藥之地
정조 13년 · 강
命同義禁徐有大出付禁府
정조 13년 · 목
敎曰自再昨夜至于今日擧措萬萬駭然莫重淸禁焉敢乃爾同義禁徐有大爲先出付禁府依昨夜下敎卽爲擧行逐與竄尤異招致都事嚴飭○敎曰出付有命之後尤何敢抗命又或遲滯當濟州牧定配更爲嚴飭○敎曰當該都事汰去令該府嚴囚同義禁徐有大姑放使之待令○敎曰禁府都事金相儼汰去分揀令該曹他司口傅相換
정조 13년 · 강
判府事鄭存謙徐命善領敦寧洪樂性判府事李福源金熤領議政李在協判府事蔡濟恭右議政金鍾秀聯箚賜批
정조 13년 · 목
箚略曰臣等聯箚訟罪歷日而未家一字之批惶恐恧蹙安敢以罪負之未蒙勘而遽忘宗社之憂也哉(刀削)(刀削)臣等於治箚將上之除史官臨宣前席下敎且伏覩藥院批旨則再昨非常之敎尙在未還收中臣等聞來愕然繼之以抑塞震懍也當初傳敎之降已是臣等之死罪三日未收還又是臣等之死罪戴此罪而又犯天威臣等雖迷甚亦豈不知其爲死罪之死罪而區區憂愛之忱倘蒙察納而回悟則還收之命不終朝而可竢惟是之祝而已批以粗知敬禮之義相箚之經宿豈不知無於古而此時此擧何可膠守常例卿等諒之更頒傳敎之還收與否惟在卿等擧措之快帖胥命批中還第後還收云云意謂快帖在還第後昨箚今箚一味煩陳到此予豈有他語乎仍命遣史官傳諭仍敎曰昨日大臣箚批以省箚其悉矣頒布○敎曰觀於大臣箚辭猶復聒聒卿宰以下之以近日事入闕門而不禁則守門將當用軍律兵曹堂郞當竄配以此令大臣以下知悉(刀削)(刀削)(刀削)(刀削)(刀削)
정조 13년 · 강
遞承旨李益運尹行任朴鎤洪仁浩以兪漢謨徐郁修趙衍德李書九爲承旨郁修尋遞以徐邁修代之竝前望也
정조 13년 · 목
敎曰李集斗上疏中上款數件旣有付丙之命而政院尙不擧行萬萬駭然不爲擧行承旨竝遞差○鎤仁浩伴直遲滯郁修家在城外故也
정조 13년 · 목
有隣啓言今番遷園時各差備牌將中高龍得則以誌石陪進牌將未免見漏大擧邊首有帖加之命而前面邊首金昌麗蒙恩後面邊首丁福龍則亦爲見漏而闕係恩賞不敢擅便敢此仰達矣敎以高龍得賞加丁福龍帖加成給又啓言黃腸敬差官當以本曹佐郞李勉齊劃送而浮橋修治之役不可付之生手則有難遠出請以永陵令朴澈源今姑相換從之
정조 13년 · 강
命浮橋時船人酬勞該監商量措處
정조 13년 · 목
敎曰今番浮橋之役船人之效勞無比姑待春幸時更用渠輩酬勞之道不可不念該監兩提擧以此知悉商量措處事分付○政院啓言今月初八日賞格傳敎中事知守僕朴昌彥木手尹得華漆匠朴世得大轝邊首金昌麗沙土匠片世雲等有從自願免賤之命而該曹不爲擧行事甚未安當該堂上推考傳敎分付時郞官之親進書名自是古例而該曹郎廳初不來聽傳敎所當重力甚而本院請推之外無他可施之罰何以爲之乎敎以堂上推考該郞拿處
정조 13년 · 목
因戶曹參議李敏輔初度呈辭敎曰度支佐貳素稱閑局豈可以行公之稍久遽尋辭單呈辭還給廳坐承旨先捧戶議辭單此可謂擧職乎當該都承旨推考
정조 13년 · 강
命禁御兩營習陣後日次爲之
정조 13년 · 목
因禁衛營習陣單子敎曰近日軍兵頗勞若習操後日次爲之御營亦依此擧行
정조 13년 · 강
以李性源爲藥院都提調前望也
정조 13년 · 강
召見左議政蔡濟恭于重煕堂
정조 13년 · 목
濟恭啓言取考儀軌則新陵退壙穿開時總護使下往奉審而退壙穿開適在今月初四日是日卽靈輿自舊園所進發之日也總護使無以下往只令園所堂上擧行乎敎以卿則勿爲進去又啓言昌德昌慶自是兩闕自上移次何等莫重之事而昨日所下傳敎不爲頒布政府以下百各司漠然不知臣等今後詣闕之後始得聞知政院事極涉可駭請當該承旨罷職從之
정조 13년 · 강
遞藥院提調鄭昌順以尹塾代之前望也
정조 13년 · 강
領議政李在協左議政蔡濟恭右議政金鍾秀聯箚賜批
정조 13년 · 목
箚略曰昨日筵中以尹承烈用法事縷縷陳請而竟未蒙兪誠淺辭拙不足以仰格天心惶愧抑菀不知所措承烈之負犯何如而莫重密符尙在渠身上宛轉於泥塗之中大傷國體保障重地一任其癏曠亦豈非疏虞之甚者乎臣等謂承烈所帶江華留守之任爲先改差卽爲差代急速下送有不可已也批以箚陳此亦有難從施矣仍命遣史官傳諭
정조 13년 · 강
以申大升爲江華留守備薦也
정조 13년 · 목
備局啓言江華留守尹承烈密符旣使其褊裨替納於政院兵符亦爲移送於兼留守徐有防處留務不可一刻癏曠不可不差代經歷亦甚衰老經歷金履復改差其代各別擇差卽刻下送事請分付銓曹
정조 13년 · 강
命湖南分等依狀請施行
정조 13년 · 목
備邊司啓言卽見全羅監司尹行元災實分等狀啓則尤甚名色不爲擧論羅州等二十一邑鎭置之之次高山等三十二邑置之稍實仍以爲事目災二千一百結外不足災六千五百八十七結五十八負九束特許加劃後錄條件請令廟堂稟旨分付矣其一各司所管舊逋奴婢身貢指徵無處者限明秋停退事也其一推奴徵債限明秋防塞事也加請災結未免太過限二千一百結減給奴婢身貢之停退推奴徵債之防塞請竝許施敎以幷依狀請施行
정조 13년 · 강
命新園所祭物看品以禮判替行
정조 13년 · 목
敎曰內贍提調鄭好仁園所祭物看品方爲進去而時帶守宮大將有此微稟云守宮大將當自初四日入直今日舊園所往來似無掣肘新園所則三寺祭物看品皆以都監堂上中禮判替行該寺提調幷勿進去事分付
정조 13년 · 강
遞大司憲尹尙東大司諫洪文泳
정조 13년 · 목
政院啓言昨日移次昌慶宮之後各司肅拜自有其所則臺臣肅命亦當留待於此而今日諸臺初由宣仁門入來徑詣昌德宮臺廳又復還來往來頻煩又不呵導請幷從重推考敎曰如許臺體前所未聞爲先遞差今日政以在京無故人差出使之參班
정조 13년 · 강
以曺允大爲吏曹參議前望也
정조 13년 · 목
以鄭必淳爲高城郡守蔡弘履爲大司憲李義行爲大司諫朴聖泰爲執義李思祚爲司諫高益擎爲掌令宋俊載張至冕爲持平崔烜爲獻納宋翼孝申大尹爲正言洪仁浩爲承旨李成祜爲江華經歷
정조 13년 · 강
校理徐配修李遇濟副校理柳文養修撰徐榮輔李貞運副修撰朴奎淳聯箚賜批
정조 13년 · 목
箚略曰承烈之尙今偃息天下寧有是哉慈敎之嚴截非止一再況伏聞昨下傳敎則尤萬萬震廹惶懍以聖上順志之孝尙何蔪允不施其當施之律也伏願聖明亟賜處分臣等又聞昨日新除諸臺初不詣臺又無一言噫此何時也爲臺閣者固當卽地齊會沫血飮泣叫閤碎首不得請則不可已而名爲臺臣乃於經宿之後循例出肅安有如許事體乎臣等謂昨日兩司諸臺一竝施以譴削之典斷不可已也批以兩司諸臣事不允
정조 13년 · 목
申時總護使以下率役夫自甕家障子前面至隧道閣南邊始爲掘開深一丈許廣二間許
정조 13년 · 목
具平戎服乘轎出賓陽門予謂藥院提調李性源等曰守宮閣臣李判府事與分提調假承旨一員留在明政殿內公廨頻頻承候於慈宮差備外錄送于隨駕承旨以爲轉稟之地至明政殿門外駕馬出弘化門由梨峴出興仁之門至園所洞口稅駕入齋室改具緦服乘便輿出齋室至帷門外降輿詣隧道閣版位俯伏哭進詣甕家內西號擗膈氣漸至衝亘判府事徐命善等自哭班進前泣奏曰殿下何爲此過擧也殿下何爲此過擧也仍與諸大臣承旨閣臣別軍職扶入小次進百沸湯纔數呷不得順降仍爲嘔吐連以薑湯童便和蘇合元以進御少有通利之意命善等請正氣散前方加入蔘劑以進許之予曰予氣猶可自强而連伏承慈宮問安則自予出宮之後患候一倍添劇予心罔措當復如何命善等曰慈宮患候之今夜必添群下之所嘗仰慮俄者景色如或徹聽則尤當如何殿下若念及於此豈可悲哀過度貽憂於止慈之念乎予曰分提調使之留住明政殿內頻頻承候又立走馬十塘以爲連續承聞之地矣今已夜深只有一次狀啓此必分提調生疏之致隨駕承旨以私書各別申飭仍敎曰慈宮承候往來人便立十塘走馬而如是遲滯必是闕門及明政門權閉而然兩門勿閉出入事更爲申飭守宮承旨及兵曹堂上留陣大將處又敎曰出玄宮後各殿望哭時刻及留都百官望哭陪從承旨臨時言送守宮承旨事分付夜二更親詣甕家內董役
정조 13년 · 강
罷守閤諸大臣職
정조 13년 · 목
判府事鄭存謙徐命善領敦寧洪樂性判府事李福源金熤領議政李在協右議政金鍾秀詣閤請對敎曰賓啓準請之說是何言也賓啓事若止則非常之敎自當還收何待請對然後還收乎如此則雖十日決無引接之理矣存謙等伏閤啓言臣等詣閣求對而未蒙引接奉讀批旨哀情抑塞賓啓事之死不敢停止已悉於前後啓箚中殿下若以臣等謂有一分臣節則何忍以此責臣而乃有此敎臣等之煩冤悶隘姑舍毋論其於宗社何國事何非常之敎亟先還收仍許引接臣等俾得以畢陳沫血之籲焉批以如是督迫何也卿等欲使予更爲不欲聞之敎設一層節而已之乎明知其必不聽從如是來聒得無欠誠之歎乎斯速退去存謙等再啓言(刀削)批旨中層節之敎固知由於臣等之不忠不誠亦豈聖上所宜施於臣子者哉此論若有已之之日則宗社從此危矣倫綱從此絕矣臣等雖萬被誅戮決無已之之理惟願聖明亟允前請焉批以相反之事雙貫竝擧如是煩請卿等以不誠待予予亦豈有顧籍於卿等之心乎須聽口傳下敎宜矣敎于存謙樂性曰衰病大臣當寒守閤誠極可悶予方御寒殿卿若還第或就朝房溫堗然後予當處煖室矣於是存謙樂性承命而退還朝房仍口傅下敎于伏閤諸大臣曰爲卿等所困此下承旨以不忍聞之敎不爲書出又敎曰聞俄下口傳下敎猶不止所請大官無分義乎然又守閤至於免冠之擧更有何如於此非常之敎乎到此大官猶不暇顧守閤諸大臣一竝罷職又敎曰守禦使姑勿出代總戎使兼察○政院啓言中樞府錄事敦寧府錄事來言判府事鄭存謙領敦寧洪樂性以爲伏閤諸大臣竝皆譴罷臣等義無異同震懍惶隕走伏金吾門外恭俟重勘敎以兩大臣所帶職任亦許免副矣又啓言中樞府錄事來言判府事蔡濟恭以爲病不起動不得與諸大臣同詣閤外而請寢非常之敎(刀削)臣之心卽諸大臣之心而諸大臣則皆蒙諸罷臣獨倖免陳箚路阻寸寸擔舁來伏金吾乞被同罪之典敎以再昨因承宣言聞卿所愼之甚篤故朝者只傳諭於兩原任卿處不得言及矣今又煩請何也卿之樞銜亦爲免副
정조 13년 · 목
承旨金載瓉等詣閤請對敎曰今日忽與諸大臣請對何也卿等遞差仍命前望入之以具㢞權裕柳焵李濟萬呂萬永安廷玹批下裕以在外許遞㢞等詣閤請對命竝削職前望入之以金載順申光履尹㬦李家煥朴長卨批下仍敍載順載順等詣閤請對敎曰見俄下口傳下敎焉敢請對卽爲退去載順又爲請對命遞差前望入之以蔡弘履朴天行韓晚裕金履正南鶴聞曺遠振批下遠振以在外許遞弘履等詣閤請對敎曰如是煩聒殆近戲劇卿等下義禁府推考命前望入之以趙尙鎭李祖承洪文泳朴天衡李勉兢尹長烈批下尙鎭等詣閤請對敎曰焉敢若此乎今日政院事萬萬無嚴萬萬不誠不可循例遞改爲先罷職令該府拿問重勘此啓辭勿施豈可嫌其渠輩之難抵無端留窠乎前望單子入之待下批竝卽牌招雖至十百期於止息而後已牌去來各別催促前望以申益彬柳誼朴宗岳丁範祖李敬一李義綱批下仍敎曰處分承旨遞差竝以罷職更捧傳旨益彬等詣閤請對敎以承旨請對啓辭還下退去之命亦涉屑越命令當信依俄者下敎捧傳旨前單受點人牌招前望以洪秀輔閔鍾顯李漢一曹允大李命勳李壽咸批下秀輔等請對命遞差
정조 13년 · 강
飭守門將無納卿宰疏
정조 13년 · 목
敎曰卿宰之以本事入來者昨有下敎而如有來呈上疏者若踰闕門則守門將當用軍律以此嚴飭
정조 13년 · 강
兵曹判書尹塾上疏賜批仍罷捧入承旨職
정조 13년 · 목
疏略曰今者驥顯以逆孼餘種不容於世久矣乃敢逞其禍心乘機闖發欲售嘗試之計以專輒二字先勘禁堂其意不在於禁堂乃在於大僚(刀削)專輒之說當時大臣諸臣猶可引罪自鳴而爲今日臣子者焉敢萌於心而登諸章乎目今大臣俱被罪罷路阻陳箚群僚席稿闕外門塞露章一國波蕩靡所㡳定伏乞亟撤阻門之命毋論相臣箚擧及諸臣聯疏竝令捧入特賜恩批仍鞫驥顯訊其指嗾快正王法批以今此之擧豈得已快帖則當卽寢以卿之故玆賜批矣○敎曰門禁還寢事在直封章與禁令疏稍間且以待重臣之意雖已賜批此時豈可捧入此等酬應之疏當該捧入承旨罷職坐直無人在外及未肅拜承旨許遞其代待前單點下牌招
정조 13년 · 강
飭兵曹取搢紳疏付丙
정조 13년 · 목
敎曰今因新除承宣之每除卽入始聞之稱以封章皆在敦化門外云朝者口傳下敎於大臣者諸臣亦必聞之若有臣分更何敢乃爾原疏卽令兵曹嚴飭守門將取來付丙若不退去則是更欲聞口傳下敎揆以國綱寧有是乎以此嚴飭此後雖闕外近處以本事封章而不禁其來會則闕門以外事當直主之當該當直都事依俄下下敎律論以此嚴飭(刀削)(刀削)(刀削)
정조 13년 · 강
以金頤柱趙英鎭鄭存中李昌漢金樂洙孟至大爲承旨至大以在外遞以李一曾代之前望也
정조 13년 · 강
以李師濂爲兵曹參議李虁爲參知前望也
정조 13년 · 강
前判府事鄭存謙徐命善前領敦寧洪樂性前判府事李福源金熤前領議政李在協前右議政金鍾秀聯疏命還給
정조 13년 · 목
疏略曰臣等今日又犯罔赦之罪矣至承臣子所不忍聞之敎者皆臣等之罪席稿閤外只願溘然無知罷職薄罰不足以贖其萬一雖不得不相率逬出而國事危急私義反輕(刀削)不敢遠出城外泥首金吾竊附右人獄中上書之義請更陳一言然後退伏鈇銊之誅惟聖明少垂察焉(刀削)(刀削)敎曰聞今日口傳下敎猶且尋常聽之至有此疏陳卿等大官也不盡分如此豈可使聞於中外乎卿等縱無顧忌獨不念君臣之大防乎予於近日施措也辭令也日求其駭瞻傾聽之擧孜孜矻矻蚤夜靡遑而卿等之所以應之看作閑漫事爲有國有君有大臣而往古來今孰若目下爻象乎卿等若有眞箇北面之心先撤不欲聞之請次請兩件事傳敎之反汗則予庶有對卿等之顏矣原疏招致錄事還傳自此卿等勉抑承從之前疏箚間決無宣批之理卿等預此知悉
정조 13년 · 목
總府啓言都總管崔東岳副總管鄭存中入直而存中拜承旨卽當遞直而都總管安春君烿廣陵君烻西淸君煋副總管嚴思晩崔光璧俱有身病云請竝牌招入直敎以此時何可稱病請牌當該總管罷職捧納承旨遞差
정조 13년 · 강
判府事李性源在道上疏
정조 13년 · 목
疏略曰臣拜辭文陛今已五箇日矣恩言鄭重微忱耿然終南城闕步步回首況伏覩我殿下聖慕如新積月哀疚每思新舊園所蒼黃煎迫之時尙覺憂遑今雖大禮順成聖情稍紓積勞之餘受損不少伏乞益加靜攝頻御湯劑天和遄復玉體萬康焉臣於路中連接邸報則賓廳之啓三司之章鎭日齊籲嚴敎荐下天聽愈邈此實臣在朝之日沐浴同聲而未準請者也事關宗國念係安危雖在行邁之際尤切憂憤之忱玆從縣道猥此附陳惟聖明少垂察焉(刀削)(刀削)
정조 13년 · 강
吏曹判書金履素同成均鄭民始竝疏辭新資賜批
정조 13년 · 목
履素疏略曰伏見都監賞典之下臣名亦在其中進階爲崇政大夫噫一品峻秩何等崇顯而罔功冥升澆濫至此過福之災猶屬私憂誤恩之加有䙝公器惟願亟賜收還噫銓地一步在臣鐵限性且愚迷觸事生疣雖以向者大僚請推之擧言之其動輒做錯推此可知況臣之情事處地不比他人苟有一分可堪之勢豈敢飾辭例讓哉伏乞鐫遞批以今番卿等敦匠之勞古豈有是卿其勿辭行公○民始疏略曰臣無勞可記混被恩賞實有乖於愛惜嚬笑之意抑臣過蒙拂拭通籍未滿二紀年齒未及五旬滾到卿列過福之災理所必至惟幸數年以來猥陳自靖之義特荷曲副之恩退處閑散以保餘年今又加以一品之秩此殆臣命卒之秋伏乞亟命收還批以以卿之勞只加例資尙以爲賞不稱勞卿其勿辭行公
정조 13년 · 강
備局査聞待令船人造給土室形止
정조 13년 · 목
備局啓言待令船人土室造給禦寒療飢之資量給與否遣郎廳摘奸草記事有命矣遣郎廳摘奸則以爲江之此邊沙場近水之故掘坎生水不得已平地假家如土室樣造成厚覆草芚多鋪空石仍以沙土深埋之以禦風寒江之越邊則素築土室有堗有壁修葺毀傷優給空石使之入處此邊待令十一名越邊待令八名昨日爲始日給一兩錢使之分饋而竝自畿營擧行
정조 13년 · 목
尙衣提調徐有隣啓言進上墨封進官指名現告道伯令該院査問事有命矣査問于黃海監司李洪載處則以爲不能察飭之罪惶恐俟勘而進上自監營措備躬自監封封進官指名一款不得擧行云躬自封進之墨墨光淡白若是所當施以從重推考之典旣有査問草記之命請上裁允之
정조 13년 · 강
命時原任大臣處分傳敎勿施
정조 13년 · 목
政院啓言死罪臣徐命善洪樂性李福源金熤李在協金鍾秀以爲專爲視事勿稟藥院權減之急於請寢來伏闕外席稿俟命云矣敎曰達夜終朝之後今始見政院啓辭旣曰專爲傳敎之請寢云爾則本事之快帖可以知之以近日大臣擧措止於罷職猶失於太緩而目下急務無出於靜而鎭之況知其快帖則還收一款豈可靳持以致國綱臣分之任其虧壞乎視事及藥院事更頒傳敎卽爲還收中外以此知悉許多錯誤姑捨是欲先整頓朝象時原任大臣處分傳敎竝姑勿施又敎曰大臣處分傳敎旣命勿施職是大官豈可以大臣蔑分之擧予亦從而效之不念敬禮之義乎命召及密符遣史官傳授仍以安心還第之意傳諭于時原任諸大臣又敎曰卿宰旣皆退去則本事快帖門禁之許久爲之亦關國體今後依例出入事分付兵曹
정조 13년 · 목
藥房提調徐有隣啓請入診議藥敎曰積月勞瘁之餘酬應旣多失睡連日今日以後可以穩攝至於議藥此時引接爲難明日入侍
정조 13년 · 강
汰宣傳官柳春源
정조 13년 · 목
敎曰宣傳官柳春源令兵曹決棍十度後汰去永宗鎭充軍其代令該曹口傳差出
정조 13년 · 강
放時囚李英孝成肯柱
정조 13년 · 강
召見藥院提調徐有隣于誠正閣
정조 13년 · 목
請診故也○承旨鄭存中啓言近日所下傳敎極其非常而至於大臣處分還收時傳敎中蔑分二字終欠敬大臣之意特爲反汗恐合宜矣敎以處分旣還收之後辭敎之如此果欠敬禮卿言甚得體依爲之
정조 13년 · 강
以趙衍德申耆爲承旨西溪君熠黃仁點柳鎭恒李澧李漢泰白東俊李源李聖師爲總管竝前望也
정조 13년 · 목
在協尋單敎曰卿何尋單已以不捨二字及於日前箚批而何可多誥卿須亟撤呈告卽起視事仍命遣史官傳諭
정조 13년 · 강
命觀武才殿試遣命官先期設場
정조 13년 · 목
敎曰今番靈駕陪從將士試取之以觀武才稱號者欲設儒生對擧一以示所重一以爲廣惠豈可比之於常時觀武才之咸聚各營武士排日較藝張樂饋饌乎以是只欲於正日親臨試士兼試略干射技然則命官殿試前期設場然後可以及期以二十四日設場分兩所試取以此分付仍敎曰訓鍊院試所命官戶曹判書徐有隣進去承旨左副承旨進去南小營試所命官禮曹判書鄭昌順進去承旨假承旨李書九進去○政院啓言再明日觀武才殿試時兩司當爲進參在外及未差之代請政官牌招開政差出以爲推移進參之地敎曰雖於明日關政差代先進去後謝恩則足以及之此啓辭置之明日出牌
정조 13년 · 강
命時囚中以承旨事在囚人竝削職放送
정조 13년 · 목
敎曰再昨日諸承宣擧措非沒覺則眞無嚴伊時傳敎之還收與否明知關於大臣止請遲速故三昨以前在院者別無如許擧措豈所見不及而然乎大抵詣閤請對何等難愼則一日之內殆近半百次初批纔下再啓隨入旣啓又啓殆若促使遞罷者然事之不誠孰甚於此乎不可拿處而止時囚中以承旨事在囚人幷削職放送俾知懲艾之道
정조 13년 · 목
箚略曰向陳辭賞之懇未蒙反汗之恩罔功濫受尙切惶恧不意日昨以外都監敦匠之勞又有面給馬之命藉使臣實有勞勩於總護之任卽其職耳無足可賞況猥叨備員之列又非卒事之地則一之已濫其可再乎至於一人無得疊受卽賞典中典例也都監雖有京外之異名總護卽是一人豈可以兩都監之賞齎疊施於一人之身也哉伏乞亟賜財察收還誤恩批以過矣過矣卿須安心勿辭仍命遣史官傳諭
정조 13년 · 강
右議政金鍾秀上箚賜批
정조 13년 · 목
箚略曰臣昨於席稿闕門之中伏聞日前非常之敎幸蒙收還震盪焦隘之餘萬萬欣忭而繼有臣等處分勿施之敎惶感之極雖不得不祗受命召而積罪未勘薄譴旋宥私心之兢蹙且毋論已刑政之顚倒非細故也(刀削)且臣母重病餘證一向凛綴雖欲抑情赴公其勢末由伏乞亟命遞臣相職批以豈曰怵迫乎劻勷乎迎合乎有君臣之大義則亦豈可一日停視事罷藥院乎卿須安心將護俟間造朝仍命遣史官傳諭
정조 13년 · 강
判府事蔡濟恭上疏賜批
정조 13년 · 목
疏略日臣於日前賓啓賜對之際懲討之誠意未孚咫尺之嚴敎荐降歸身金吾惟金木是俟寒熱之祟忽發於連日遷次之餘症情危惡以平日沫血之忱不得隨諸大臣後與同伏閤與同抏疏而溘然而止則顧何以明此心於天下後世也哉玆敢伏枕構疏以效古人尸諫之義惟聖明垂察焉(刀削)申驥顯之疏(刀削)凶肚悖腸有不能自掩國勢雖曰孤危人心雖曰陷溺亦豈料此等叵測之計出於侍從之列也哉雖然驥顯特一庸騃微未耳顧不足汚臣筆頭而竊觀近日可憂之機絕憤之端實有十倍百倍於驥顯者噫彼李在簡眷遇何如品秩何如而只知死黨於偉賊不欲乃心於國家往在丙午假托病故賓啓而不參焉庭籲而不參焉設疏而又不參焉執跡觀心路人皆知幸蒙天恩得以再生而其心不悛其習猶舊至於今日又復假托一不參賓廳之啓一不赴搢紳之疏依然丙午樣子不識渠有何所恃而然耶見今公議如沸必欲窮覈而斯得者必在於驥顯之窩窟而如在簡之醞釀排布明若觀火者若不明辨而痛勘之則臣恐凶醜窩窟無可破之期思之及此寧不凛然伏乞亟命攸司嚴鞫在簡快施邦憲使人心底定奸萌永絕焉(刀削)批以上款所陳事意謂昨日以後事端快帖卿又有此意外之擧是豈所望於卿不勝慨咄相箚雖曰體重有不暇顧數行句語不得已手自抺下矣附陳重臣李在簡嚴鞫之請疾病之來人所不免豈可以此爲罪至於某事某事寧有是也非忽敬大臣之意有難從施矣卿須勿辭調理仍命遣史官傳諭(刀削)(刀削)(刀削)
정조 13년 · 목
藥房提調徐有隣啓請診候議定當進湯劑敎以別無議藥之症何必請診乎有隣又請入診敎以豈可無端議藥乎
정조 13년 · 강
領議政李在協再度呈辭賜批不允
정조 13년 · 목
批曰敷心之諭已宣予非徒循乎舊例引疾之章繼上卿胡至煩於再辭惟卿重厚天賦忠孝家傳不幸國事之難言以致鼎席之求退箚啓嚴義理之別卿實出於血忱絲綸欠敬禮之規予或爲之追悔然念朝象泮渙之歎是豈元輔辭巽之時去就之際不輕何必以疾病爲說公私之分逈異莫曰有情勢可言所辭宜不允知製敎朴宗正製進
정조 13년 · 목
義行陳疏(刀削)(刀削)敎曰全篇首尾橫決其中移怒二字伊時兩大臣則以仰逼或不安之意敷奏而予果釋其言而更謂大臣曰仰逼與不安云云近於移怒之云乎仍以移怒二字呼寫於批答自下擧條之追後書入亦依批答下語在大臣此豈有毫分如何之端乎此蓋近日乘機敲撼之計李義行亟施削職之典(刀削)(刀削)(刀削)(刀削)
정조 13년 · 강
承旨鄭存中趙衍德申耆等聯疏徑出還給仍命遞差
정조 13년 · 목
疏略曰臣等昨於四學儒疏付丙疏頭停擧之後不勝憂歎今者館學懲討之章付丙停擧一如昨日處分何殿下過中之擧若是其荐疊也臣等方欲請寢之際繼伏見捧納承旨遞差之敎章甫之疏事體不輕請討之論輿憤愈切此疏之可奬而亦可捧決知其明甚矣臣等同在一院停當入徹則該房被譴之後亦豈敢晏然於職次乎伏乞亟勘臣等之罪
정조 13년 · 강
有政吏曹判書金履素參判金光默進
정조 13년 · 목
以朴聖泰李益運朴鎤爲承旨鄭好仁爲大司憲宋銓爲執義徐配修爲掌令權儐爲持平宋俊載張至冕爲正言鄭福煥李祉永爲校理李冕膺申馥爲副校理申獻朝李錫夏爲修撰沈興永李東稷爲副修撰洪秉纉爲戶曹參判李秉鼎爲禮曹參判李重馥爲兵曹參判李時秀爲大司成鄭民始爲判義禁兪彥鉉爲同義禁洪檍爲右尹李一曾爲春川府使李魯在爲童蒙敎官趙斗鉉爲禁府都事朴宗福爲獻陵參奉李長演爲典獄參奉
정조 13년 · 목
敎曰昨日以後見箚與疏如是而其可曰快帖乎停視事減藥院如不以爲一場弄擧則此後豈敢更有煩聒乎一有違越予亦應之者當加倍於視事藥院二件事領相方在呈告中此意傳諭于右議政亦使諸大臣知之
정조 13년 · 강
召見右相金鍾秀刑曹判書沈頤之于誠正閣
정조 13년 · 목
政院以右議政金鍾秀刑曹判書沈頤之有稟達事來詣請對啓敎曰因史官回奏雖知其因他事請對俄下傳敎及史官傳諭已備言之明知其快帖然後當引接亦當進夕飯口傳之諭旣設言豈可欺卿等乎方對飯以竢指一回奏去來萬一遲滯當該傳諭史官當嚴處不飭之承宣亦然以此知悉○敎曰今聞傳諭史官言以大論更勿爲之回奏又以庭請欲爲之亦以收令回奏待知委各司然後引接此意更爲傳諭○敎曰所請止息卽爲分付各司云請對旣知其他事請對右議政與刑曹判書入侍○鍾秀問候訖又奏曰王大妃殿氣候若何予曰外氣尙未快減方切焦悶而湯劑尙不進御尤庸悶迫矣鍾秀曰大論旣因俄者下敎不能仰達而聞秋判言不勝痛惋先令刑判仰陳事狀何如予曰唯頤之曰聞驥顯凶疏之後有驥顯論相之說云故自臣曹卽爲譏捕至於十許日而昨朝始爲捉得於前承旨兪漢謨家厥漢卽崔弘遂爲名人而本以緇徒弟子行世論相閭閻之間無不周行而韓大裕家最爲留連臣亦曾已霎見者而昨今連爲推問則凶言狼藉端緖已露此非臣曹所可推問者不可不亟令王府設鞫嚴問矣(刀削)(刀削)頤之曰聞驥顯寫疏時有人適來則驥顯曰待叔久矣今幸來到刪改未瀅句節云云醞釀蹤跡已綻露無餘矣予曰蓋其疏語則以渠知覺決無自製之理矣鍾秀曰至於刑法政令之句尤是凶慘矣予曰此句指意人孰不知乎鍾秀曰凶言情節不可不一番拿覈矣予曰驥顯之不爲盤問卿等豈不嘿諒上逼所重雖已痛駭今若問之而又有加於此之凶言是豈不難處乎且四字直與凶言容有間焉矣鍾秀曰顧今賊勢之䲭張凶謀之醞釀已無可言何可一味斳許當鞫而不鞫乎若是抛置則安知不上逼之慮復加於前日乎予曰上逼前已極矣復何更畏乎若問之而無所注處則何惜一驥顯切姻之言亦已聞之其間脈絡宜可料度大抵字鎭之竄逐卽見他日二字之供以有處分也今豈可復問驥顯乎鍾秀曰盤問驥顯洞知情節後雖以不忍聞之敎箝制臣等或如近日而其於窮覈不必斳惜矣予曰未顯之前猶可掩覆旣顯之後事難掩覆予所不鞫豈無所以也(刀削)予曰此則有異矣大抵驥顯窩窟亦指誰某也鍾秀曰見原任疏箚則卽是李在簡矣予曰此人寧有是理乎予於此人近來眷遇何如恩造何如則寧有是理耶鍾秀曰此則有不然者曾於夏賊有何眷遇之未隆恩造之未盡而然乎予曰此人之如許委折殊莫曉也而爲惜時偉而不變之故耶鍾秀曰非但偉賊之血黨安知非偉賊之窩窟乎予曰若處分則世道也人心也庶可有益耶鍾秀曰大臣旣以窩窟質言非但大臣之言國論之喧藉亦已久矣豈可掩覆乎不可不先施屛裔之典以整世道宜矣予曰若允許則人皆知生路乎鍾秀曰今若屛裔非但世人有可生之道於渠亦安知不爲生存之道耶予曰其家卽勳業世家今若處分則其家恐爲傷害是豈不難處乎蓋於重臣處用金石可透之道眷遇日以隆盛矣蔡判府疏箚繼出不得不明示好惡俾一世朝士得以醒覺矣鍾秀曰李在簡丙午冬不參賓啓庭籲爲國人所疑久矣托以中風乘轎到闕外與偉賊同其行止之狀有口皆傳及夫慈殿上號之時亦終始不參班而度支之除則不日出肅其蹤跡之殊常益增國人之疑矣今番賓啓搢疏之時則幷與乘轎到闕外而不爲云國論之藉藉無復餘地矣果然原任大臣之逐日箚疏出而直以爲驥顯之窩窟蓋以在簡之爲字偉血黨一世所知驥顯之凶謀逆圖與字偉如印一板故也而大臣之斷以窩窟亦必有聞見之可證者噫嘻在簡之受恩何如致位何如而況於丙午以後公議之峻發也渠豈有得保首領之理而曲加庇覆任用愈加莫非殿下再造之恩德則渠雖狼毒苟有人心宜其知感知懼少思改心易慮之道而舊習之不悛愈往愈甚至於今番事而極矣跡其前後所爲有若辦得樹立者然當此國勢岌嶪人心汹懼之日不可不早施典章以一民志臣以爲行司直李在簡爲先絕島荐棘宜矣敎以予於此重臣前後辭敎往往有太迫切之時一則爲其人一則念其家伊後遭罹之罔測曲庇而拯活堇幸爲無故人矣奈又今番兩大臣之聲討非比尋常曰無是也則非待大臣也大抵以若恩造有若事端而一味牽補不已其人其家姑無論半世之淟涊又姑無論甚非近日所以辛勤焦熬期於無事而後已之本意當斷不斷此等處政合存戒依爲之加棘則似遽然施以絕島定配之典予曰今此處分蓋出於有所不忍之義小傷害世人之慮大故耳卿等亦當諦悉至於其四寸有異重臣矣鍾秀曰規模雖或少異其偏論之峻極已自其祖尙爲傳襲矣予曰今於領相事勉出與不勉出甚難處矣今於不允批答製進也有忠孝等句節如有眞箇忠孝則豈無敎其四寸之道乎一邊有用法之論一邊有忠孝之語若欲無傷人之慮則不允批旨亦難下之矣鍾秀曰宋翼魯卽是蟣蝨之賤雖不足污口而李集斗旣已論列則必當詳知脈絡而然卽施屛裔之典宜矣予曰此不足深誅姑置之也鍾秀曰李謙彬向疏中修短在天之說已不勝痛惋而在昔辛巳年仁獻王后昇遐之後李鳳徵以痰腫二字書之章奏終有臺啓之峻發今此謙彬與鳳徵無異矣予曰鳳徵書自渠心謙彬聽人指嗾豈無異同乎鍾秀曰原其用意少無異同而且用法然後製給者可以懲戢矣至於時俊以偉賊之兄非但坐罪外此有罔赦之罪亟施屛裔之典宜矣予曰今何可猝用屛裔之典乎今此在簡之處分出於拔例非畏驥顯之出也又非畏窩窟之言也唯如是然後宜無骨肉之變起可期世家之全保此予斷斷若心雖或有如何之言此則決不暇顧矣鍾秀曰近日所下非常之敎無非臣子所可晷刻承聞者而又於俄者傳敎亦非臣等所可承奉者幷爲還收是所望也予曰當俟快帖將欲收還顧今朝象豈是妥帖之日乎邇來非常之擧予豈樂爲哉決無以干戚之舞可以制治故不得已爲此過擧卿等毋更使予復有此等之擧鍾秀曰今此曹囚端緖旣露法官自當私究而關係至重卽令設鞫宜矣予曰如渠蟣蝨何足設鞫仍爲定配無妨矣頤之曰關係旣重端緖已現何可遽議定配乎予曰然則姑爲囚置
정조 13년 · 강
判府事蔡濟恭上箚賜批
정조 13년 · 목
箚略曰卽伏見李義行疏本以向日擧條中移怒二字盛加非斥旨意深緊臣不勝驚悚之至臣之伊日所奏不過言外間之不知事由者或謂之以移怒云爾則此不過假說之辭其非謂聖上有眞箇可移之怒者擧條在自可覆也況聖批明說伊時事實無復餘蘊臣不敢更事煩縷而第念臣名忝大官言行無素以尋常奏語見疑如此中心慚痛措躬無所伏乞亟降威罰以謝人言以安微分焉(刀削)至於李在簡事臣豈有私怒而然乎臣受恩如天報答無階只有一心耿然憂國以是之故見盡心於王室者則愛之如親兄弟見不忠於國家者則嫉之如私仇讎今之惟利是趨忘君背國者以臣之見無在簡若者也疾病之來雖曰人所難免其病也巧發於丙午懲討之時其所復發必在於今年懲討之時者此何故也設令眞病不能擔舁赴闕外擔舁赴疏廳柳何故也至於指揮驥顯粧出凶疏以爲顧瞻之計者直以其平日行事推之決知其昭不可掩矣蓋其持身千億變化近歲以來綢繆於字偉死生於字偉字偉之所顧瞻在簡與之同字偉之所排布在簡亦與之同腸肚相連異體一身及夫字偉逆節畢露之後猶且顧戀抱持抵死不捨者字偉雖敗排布猶自在故也以此觀之驥顯窩窟非渠而誰也我殿下御極以來奸細屛息化理淸明而如在簡者自速滔天之罪實多滋蔓之憂臣雖巽懦決不欲竝立朝端不避煩瀆復申前言惟聖明無少持難快施邦憲焉批以李義行疏語不須追提予之所言卿忽替當宜付之一哂李在簡事今箚臚列轉入一節際又有右相筵奏大抵此重臣前後恩造果何如則毋論有情無情以此人有此事實非意慮之所到其在敬大臣之義爲一重臣亦豈可一味牢拒乎已有下敎於右相擧條批答矣卿須安心調理仍命遣史官傳諭
정조 13년 · 목
藥房提調徐有隣啓請入診議定當進湯劑敎曰無可議藥之症豈必議藥乎卽爲進去試所此後不緊口啓更勿爲之雖爲之切勿捧入
정조 13년 · 강
領議政李在協三度呈辭命安心調理
정조 13년 · 강
京畿監司徐有防以園所火巢畢役馳啓
정조 13년 · 목
狀啓以爲水原府使趙心泰牒呈內園所火巢開拓今十九日始役二十日告畢(刀削)(刀削)
정조 13년 · 강
命捲堂儒生所懷付丙他儒生勸入
정조 13년 · 목
成均館官員以大司成意啓言臣聞居齋儒生等今日夕食堂不爲設行馳詣泮宮招致諸生問其捲堂之由則諸生等書進所懷以爲臣等忝居首善之地粗知有君臣之倫而倫綱一懷則國不得爲國義理晦塞則人不得爲人矣試看今日朝象能知君臣之倫者有幾人乎(刀削)(刀削)(刀削)相率叫閽期回天聽而誠不上格非徒兪音之愈邈至於付丙而不賜之批繼而有疏頭停擧之命臣等竊不勝惶蹙之至而俱是疏下則義無異同其何敢抗顏入堂云云臣以聖廟捲堂事體至重之意縷縷開諭多般勸入而諸生等終不回聽無意還入何以爲之敎曰所懷已付丙他儒生卽爲勸入○政院啓言伏見傳敎下者有太學儒生捲堂所懷付丙他儒生勸入之命又有申奭相等上疏付丙疏頭停擧之敎臣等不勝憂歎之至當此賊勢鴟張之日章甫齊聲請討則固宜快賜允兪以示嘉奬之意而不此之爲連命付丙處分之過中當如何哉伏乞亟寢成命以光聖德焉至於儒生所懷中一句語妄發臣等矇然捧納不勝惶恐儒生若以此被不審之罰則臣等何敢爭執而若其全篇付丙他儒勸入豈不有欠於容諫待士之盛德乎批以爾等何敢如是乎此啓辭還給館學儒生捲堂所懷中一句語不可但以妄發言不欲以文字間事深加究理之故刑配之典姑不施之懲討自懲討分義自分義肆用二字豈非無識之甚乎朝家則以於渠輩年少儒生不足責雖不處分今之知館事卽大官也此意知悉使之各別處置捧入大司成罷職
정조 13년 · 강
有政吏曹判書金履素進
정조 13년 · 목
敎曰殿試旣有先進去後謝恩之命而直爲詣闕以致試事之遲滯當該兩司幷罷職政官牌招開政與在外之代以在京無故人差代待下批仍卽牌招使之先進去後謝恩肅拜捧入及不卽微稟承旨及試所應參外詣臺臺臣亦爲遞差○以洪秉纉爲大司憲尹尙東爲大司諫尹行履爲執義許晊爲司諫柳文養許晪爲掌令鄭觀輝崔顯重爲持平李太亨爲獻納柳畊金孝建爲正言邊得讓爲知義禁鄭存中爲同義禁金憙爲大司成
정조 13년 · 강
分設觀武才殿試訓鍊院試所試官沈頤之柳鎭恒任嵂具敍五金履翼李潤禧李鵬運尹頤東吳文常趙㞳南小營試所試官李聖圭李漢泰李漢豊申遇文徐有建權琇鄭觀釆金載翼白東遠朴光進
정조 13년 · 목
訓鍊院試所啓言柳葉箭畢射後砲放當爲試取而日力甚短柳葉箭勢當後速試取故六貫革外二貫革加設試取敎以昨日旣有前庭與後場隨便通同加設之命則只以二貫革加立草記何也此意令試所承旨知悉又啓言今日軍兵試放日勢已暮待明朝開場敎以技藝明日早爲試取而畢放前如難爲之此則從便擧行事與命官知悉
정조 13년 · 목
敎曰今番觀武才出於廣惠之意而分所試射入格者如是數小閑良則姑無一人多中者是豈慰悅之意乎應射禁軍中閑良纔令宣傳官率來待令軍士房承旨率試官來待殿座處所又敎曰觀武才時射藝排日親臨試取之故儒生對擧每設於畢試後儒生入場日只以文宰及軍門將臣亞將應射而今番則只於正日親臨各營武士之應赴親臨日者若於正日試取則捧單等事必多窘束閑良抄出依今日例明早待令試官以行副司直金思穆同知柳孝源兵曹參議李虁爲之承旨軍士房入侍又敎曰訓鍊院差備官等雖不入於今番陪從大抵常時偏苦者此輩畢試日柳葉箭一巡試取衛將所書員及冶匠輩之苦役亦然一體試放衛將所書員略千名日前已於帳殿試取此則區別試取事令訓鍊院分所進去承旨及命官知悉○因都總府中日入格單子敎曰禁軍直赴數小此亦三中四分特爲直赴殿試許付觀武才榜
정조 13년 · 강
校理李祉永副校理李冕膺修撰李錫夏申獻朝副修撰李東稷沈興永聯箚賜批
정조 13년 · 목
箚略曰(刀削)(刀削)承烈之尙今假息曰有法乎公議久而未伸輿憤去而益激亦願亟賜處分明正典刑焉噫驥顯之疏用意至凶遣辭絕悖此不但爲殿下之逆臣卽宗社之逆臣也慈聖之逆臣也鉤覈情節不容少緩而半夜之間忽下竄逐之命凡係尋常干連之類尙宜窮詰得情方可勘斷況此賊乎雖然此豈渠一人所可獨辦也哉噫彼在簡本以梟獍之腸兼有蛇蝎之性(刀削)一言半辭初不及於巨魁之惡宇偉之逆其心所在路人皆知及夫慈聖上號賀儀載擧則凡係朝籍罔不咸造而渠獨何心又不參班曾未數日揚揚出肅於度支之除卽此數事爲渠斷案而至於今番之不參賓啓不參聯疏一如丙午之爲而巧避之疏陰護之計昭不可掩矣果然國人齊憤公議峻發前後情節益復彰露於大僚之疏奏矣噫彼驥顯不過換面者耳醞蓄積久排布巧密主張和應團成一套宗國日蓋孤危賊勢漸肆猖獗言念及此心骨俱寒島配之律失之太輕臣等謂在簡與驥顯幷令王府嚴鞫得情快正王法宜矣如宋翼魯者特一蟣蝨之類(刀削)若其鑽刺權門閃忽莫測締結匪類貨賂交售(刀削)不可不亟加究覈亦幷設鞫嚴問焉雖以李得臣事言之晚始入肅顯有玩愒之迹且其疏語尤著不誠之罪設鞫之論方張而竄配之請太輕未知有何顧惜於驥顯而然耶此不嚴勘則人心將無所懲畏亦施遠竄之典斷不可已也批以上款事已付丙下款諸條勿煩
정조 13년 · 목
箚略曰臣於昨筵承候之時槪伏聞慈殿湯劑尙遲進御雖以朝紙中所出劑入異於煎入者觀之亦可以仰揣竊想我聖上所以積誠勸進者固已靡不用極而勸進之道莫急於討逆復讎以仰寬憂深慮遠之聖心而已(刀削)至於秋曹罪人供辭中驥顯窮凶絕悖之言百倍於疏語直與嗣基凶言少無異焉鳴呼我慈聖爲宗社爲聖躬之苦心洪功反爲梟獍輩藉口詬罵之資天下寧有是耶以聖上爲慈聖(刀削)之誠意一鞫驥顯尙奚待於臣等之請而(刀削)設鞫之請終未蒙允於夜中前席憂憤交切達曙耿耿玆敢冒入文字伏乞聖上亟允驥顯及秋曹罪人設鞫嚴問之請以光聖孝以洩輿憤焉臣於治箚之際伏覩政院啓辭批旨以館學儒生捲堂所懷中句語有知館事知悉處置之命士氣之不摧折文字之不抉摘卽我聖朝家法況首善之地討逆之論忠憤所激語不暇擇者乎臣雖無似義不敢奉行但恐此敎一頒上玷聖德非細伏願亟寢成命焉批以昨於請對筵席略將義理段落之大小同異有分柝曉譬之說視如指掌皎然兩解愚夫聽之猶不惑焉以卿平日明識何乃一直昧昧苟可從也何恤於幺麼曹囚如是靳持乎附陳事付之不欲責之科只命停擧而一句語自有文字出處無論過與不過當與不當可用與不可用自上旣提敎而設言則在下者義不必一向右袒雖館中例罰決不可不施知所怵惕卿須細看之仍命遣史官傳諭
정조 13년 · 강
配李在簡于珍島郡
정조 13년 · 목
該府以旌義縣定配所押送啓敎曰以珍島郡更定配所
정조 13년 · 강
分配大司憲洪秉纉等
정조 13년 · 목
大司憲洪秉纉執義尹行履掌令柳文養持平鄭觀輝崔顯重獻納李太亨校理李祉永副校理李冕膺正言柳畊金孝建修撰申獻朝李錫夏副修撰沈興永李東稷等連啓新啓噫嘻李在協本以奰屭之姿兼有陰譎之性半生伎倆惟是背公死黨四字而冒居鼎席了無猶爲凡有凶疏無不參涉目下懲討視若尋常托以處義晏然尋單佯若不知固已無嚴而況今劇逆之窩窟終非別人乃其從弟則驚心痛骨必倍於他人宜卽撤單嚴討以效古人滅親之義而乃反伈泄度日不少驚動抑何意思親旣同堂居是比隣一動一靜無不相關則逆簡之凶謀逆節宜無不知之理而身爲首相甘心於負國黨逆之科究厥心腸節節叵測不可一日置之於具瞻之地請領議政李在協爲先施以削奪官爵門外黜送敎曰一倂付丙初不掛眼而有新出之啓卽領相事云不得已取見末端大抵大臣之置之此任熟知品性之寬厚寬厚之人尙加此目乎況宜無不知四字年前用於一二下大夫猶且切禁而昭晣況大官乎有罪者罪之然後漸染者得以知懼而圖生無累而橫被小官猶不可又況大官乎凡事適宜然後世臣可保世家可全世道可靖苟或東奔西馳惟意泛濫則是黨私也禍心也烏可不嚴防而痛斥乎此啓若不卽停當有別般擧措發啓三司待究竟當處分見今夜將撤漏如是靳靳者不但爲大臣一人所慮者遠且深以此知悉○兩司連啓新啓時偉性本陰譎行又凶悖賊翰之餘論無不主張東馨之悖疏明有指揮賣權兠攬惟意所欲暗結妖宇之父子昏夜綢繆情疏陰秘隱然自比於戚聯之人至欲擬擧握兵之任長惡助勢便一窩主及夫賊宇之輸款而渠之眞贜畢露無餘惟此一款卽是斷案而尤有國人之腐心痛骨者壬寅邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝及至定號之日肆發凶言於衆人之中曰今此定號何如是太早究厥心腸萬萬凶悖至於五月喪變之後以平日不平之心蓋肆陰凶之計暗囑其兄沮戲葬地國言喧藉情節莫掩請荐棘罪人時偉亟令王府更加設鞫得情夬正王法(刀削)凶肚逆腸之狼藉難掩至於在簡而極矣渠本蛇蝎之性濟以鬼蜮之情千妖萬惡咸萃一身眼無君父跳踉放恣不念國家之洪恩甘爲偉賊之死黨凶慘情跡(刀削)(刀削)與宇偉之許多逆節其心所在路人亦知況當慈殿請徽號之日渠獨在家不來而翌日肩輿之私行則自如焉月正擧縟儀之辰渠又懸病不參而經夜度支之除命則出肅焉其不滿之心無將之習卽此一事爲渠斷案而至今無一人爲殿下言之者其鴟張之勢狠愎之性箝制一世莫敢誰何爲人所畏㥘者推此可知其心不悛其習猶舊至於今番搢紳之齊籲大僚之聯請一味托病初不進身有何所恃若是無憚渠旣血黨於賊偉(刀削)則其暗地綢繆密徑醞釀者固已難掩而自出驥賊之凶疏腸肚之亘連旨意之貫通尤不啻明若觀火若論其窩窟根因則一則在簡二則在簡今者大僚疏陳實是萬口之所同聲一國之所共討也凶贜旣露罪魁斯得則三尺至嚴一刻難貸昨因端揆之嚴討縱施島配之薄勘其窮凶情節不可不及今明覈請島配罪人在簡設鞫嚴問夬正典刑批以不允○諫院連啓新啓宋翼魯之罪可勝誅哉(刀削)已登章奏之間請翼魯亟令王府嚴鞫得情以正典刑噫趙圭鎭之罪可勝誅哉(刀削)顧瞻觀望情跡畢露請趙圭鎭設鞫嚴問夬施當律時俊以偉賊之兄罪犯惟均尙逭同惡之律情跡陰秘久處郊㺾之內(刀削)(刀削)臺啓乍發旋止官秩至今自如馴致亂逆漸至跳踉義理日就湮晦若使吞舟而漏網實有禍機之難測請時俊爲先施以島棘之典驥賊之窮凶情節尙忍言哉擧國齊討王章未施不覺髮竪而膽掉(刀削)請逆賊驥顯弟龜顯爲先施以絕島定配之典噫人心陷溺義理晦塞至於向年李謙彬之疏而極矣鳴呼丙午五九月之變尙忍言哉凡爲臣子者沫血飮泣必欲復雪而後已者卽人心之所同然而噫彼謙彬潛懷死黨之心投呈一疏少無悲慟之意冤憤之語而敢以修短在天之說外作寬譬之言內售疑眩之計究厥心腸誠極叵測其與賊偉逆宇一串貫來明若觀火請李謙彬爲先施以島配之典嗚呼當此亂逆層生之日正急臣民聲討之擧而凡在三司之列者尤當沫血飮泣晷刻是爭而今此大司諫尹尙東偃便在家敢傲天牌有若尋常時例違者然雖未知情病之何如而執跡論心顯有巧避之形請大司諫尹尙東施以竄配之典批以不允敎以新發之啓無非不欲聞之說尹承烈事慈敎猶不至今奉承臺論何可論乎所可慮者年老之人許久在未決中恐或奄忽豈非矜慘之甚乎使之停啓太不着題姑以不允爲批使尹承烈知此毋或生㥘宋翼魯事昨於右相入侍亦有下敎疑晦䵝昩極矣何可更煩乎趙圭鎭事誠冤矣徑殺云云滅口云云卽外面驟看者之說其時事實元不如許雖令徑殺而滅口爲捕將者豈可擧行乎以問目中他條連爲督使加刑取服如是之際七十垂死之喘豈不卽斃乎此果捕將之有罪乎有心乎今番不欲露面云云爾等旣不目見則必聞喜事者無根之說而發此啓此一款比諸上款亦不過緦功之察而究竟爲急姑爲依啓趙時俊事伊時事自稱奪魄爲人果異凶弟而究竟之方亦無過於卽允依啓申龜顯事不緊甚矣勿煩李謙彬事其時諸疏之批昨於右相筵奏俱有屢屢下敎者抉摘文字間構成罪案其可成說乎然卽欲究竟依啓末端事亟停勿煩○憲府傳啓新啓宋翼魯之罪可勝誅哉(刀削)請翼魯亟令王府設鞫得情施以當律噫嘻趙圭鎭之罪可勝誅哉(刀削)請趙圭鎭設鞫嚴問夬施當律趙時俊卽偉賊之同氣也乃弟之凶謀秘計其敢曰爲兄而不知耶刑章不加尙逭收坐之律蹤跡閃忽久處郊坰之內國論之喧騰人心之危懼容有極哉(刀削)究厥負犯誅殛猶輕而旣發之啓未免旋止已濫之秩至今自如由是而賊徒漸至鴟張國勢轉益孤危難言之慮不測之憂無時可已請時俊爲先施以島棘之典驥顯凶疏之陰慘情節尙忍言哉擧國莫不齊憤王章尙未夬施義理從此漸晦亂賊無所知懼(刀削)若使此等不逞之徒置之輦轂之下則將不知何樣禍機伏在何時請驥顯之弟龜顯爲先施以絕島定配之典批以不允敎以宋翼魯事申龜顯事已有下敎於院批趙圭鎭事趙時俊事不必相持依院啓批旨施行○敎曰近因箝禦不得不爲此非常之擧輕侮大官之嫌雖不暇顧念而許多辭敎之如許者猶且稍待本事之快帖而快息幷欲收還況領相事乎如是然後大官可以爲大官俄下口傳下敎是豈人臣所敢承聞者乃敢以自發自停無於例等說如是抗命至於撤漏停啓二字呼望之前決難處分其中最惹鬧者必是等文養柳文養爲先施以投竄之典停啓斯速呼望後政院微稟又敎曰停啓後當處分已有下敎今日發啓三司幷施削職之典仍命今日擧行遲滯承旨幷竄配○敎曰今日臺臣所爲萬萬駭惡柳文養出去之後所犯實關罔赦本事自本事臺體自臺體所謂國綱臣分自國綱臣分諸臺負犯皆在柳文養處分後柳文養果無罪焉處分卽爲分揀只以前罪施以削職之典玉堂罷職其餘諸臺爲先遠竄卽爲押送○三司合啓李在協事停啓○敎曰今旣停啓夜將曙矣試所許多軍兵之等待不可不念況爲所重之擧乎兩司未差之代政官卽爲牌招開政差出待下批先進去後謝恩○敎曰前大司憲洪秉纉草溪前執義尹行履漆谷前獻納李太亨軍威前持平鄭觀輝寧海崔顯重知禮前正言柳畊仁同金孝建咸昌分配勿爲草記卽刻押送
정조 13년 · 강
命沁都囚禁人崔得恒卽爲放送
정조 13년 · 목
江華留守申大升狀啓以爲內需司牒呈內罪人崔得恒因傳敎上送云(刀削)此旣非尋常罪犯則今於傳敎之下有不敢擧行不奉傳敎之罪恭俟嚴勘敎曰雖是下吏旣曰奉命則豈敢執置乎卽爲放送事回諭
정조 13년 · 강
命戶判兼察壯勇營提調
정조 13년 · 목
敎曰壯勇營提調不可一時暫曠差代間戶判兼察事分付
정조 13년 · 강
以具㢞徐鼎修李書九洪仁浩爲承旨前望也
정조 13년 · 목
敎曰今番觀武才時都監工匠等應試之類數過千名云二十八日仍以訓鍊院分所試取試官以今日試官仍用匠色等旣無統率之將領別軍職李儒敬依初下敎領赴監放承旨亦以今日進去承旨仍用事知悉
정조 13년 · 목
以李聖圭爲大司憲申禹相爲執義沈興永爲掌令朴思機李日運爲持平金光岳爲獻納尹悌東鄭晚錫爲正言李貞運爲校理金熙朝爲副修撰申思運爲戶曹參判兪彥鉉爲工曹參判
정조 13년 · 강
判府事鄭存謙徐命善領敦寧洪樂性判府事李福源金熤蔡濟恭聯箚賜批
정조 13년 · 목
箚略曰卽伏見右揆箚本則秋曹罪人供辭中驥顯窮凶絕悖之言百倍於疏語直與嗣基凶言少無異焉云(刀削)投疏嘗試讎視國家恣口誣逼秋曹文案臣等雖未得見送如驥顯之疏而謂之百倍凶如嗣基之言而謂之無異則其罔測不道決不容一日假貸(刀削)伏乞亟命王府驥顯及秋曹罪人一倂設鞫俾得以嚴天討而洩輿憤批以右相箚批已言義理分界卿等諒之仍命遣史官傳諭
정조 13년 · 목
箚略曰卽接朝紙有七臺臣行遣之命臣不勝憂歎之至新發之合啓旣不頒布臣雖未知其爲說之如何而雖以聖敎中所擧宜無不知四字見之亦可知其全沒摸捉則聖上之深惡痛疾固其宜也至於傳敎中有罪者罪之然後漸染者得以知懼而圖生之敎及凡事適宜然後世家可保之敎有以仰見我聖上爲世道爲廷臣之苦心至誠而第伏念臺啓事體嚴重停連之間有非自上所可指揮者從古及今曷嘗有奉上旨卽地停啓之臺諫乎臺臣之始過越而終巽軟者罪之固無可惜而追勘忤旨之罪於旣順旨之後終至倂逐嶠沿大非垂萬代法程之道伏乞亟寢七臺臣行遣之命只以急於承順壞破臺體之罪量加譴罰焉臣義急討復誠切匡救自頃以來箚疏無虛日而一言無效慚懼徒增干冒瀆䙝罪合萬死然且不敢不言則區區寸丹庶蒙天日之下燭矣批以七臺臣投之嶺海儘有委折不惟輕易發啓也不卽停啓也而已以爲大官爲世道之意兼欲及此時大加靜鎭夜下口傳下敎有還收二件事中一件事更頒之命而聽若不聽一味呫囁往古來今豈有如許臣分乎百倍之大擧措卿等猶且因此敎勉抑初心則彼臺臣者果何人哉乃敢如是無倫乎此所以散竄而尙嫌其失之太寬卿若聞此事實想犂然于中矣附陳自引過矣知無不言世稱延平奏牘苟値可言之會頻複何妨卿於此不必曰慙曰懼安心視事仍命遣史官傳諭(刀削)
정조 13년 · 강
重推藥院提調徐有隣
정조 13년 · 목
藥院啓請診候敎曰奉命之試官未畢試之前豈可來參承候乎當該提調從重推考使之進去試所捧納承旨亦爲推考又啓言俄於承候之請伏承問備之命不敢瀆擾章皇退出而伏念慈殿進御茶飮已準於再昨擬俟登筵更爲稟定而尙不得入侍聖候之診察不容少緩而一日二日將近兩旬玆敢冒死仰籲乞蒙召接敎曰慈殿氣候外氣尙未快鮮蔘料姑難議定矣